De klubhuse, som rockere og bander landet over benytter, er ofte ejet af drevne erhvervsfolk. Og efter alt at dømme lader flere af dem sig ikke påvirke af deres lejeres lidet flatterende ry. Så længe der går penge ind på kontoen.

Horsens, Randers, Holbæk, København, Aalborg, Viborg og Rødovre er blandt de byer, hvor en rockerborg eller et bandeklubhus ejes af et selskab, hvor selskabets ejer er tilknyttet en lang række andre selskaber.

Det viser en gennemgang af ejerforholdene, som Ritzau har foretaget.

Læs også : Politiet lukker 11 rockerborge

I efteråret har politiet på baggrund af den såkaldte rockerlov valgt at lukke en række af klubhusene, og ikke alle steder gør det noget synderligt indtryk på ejerne.

I københavnerbydelen Tingbjerg har politiet lukket nogle kælderlokaler, som bruges af banden Loyal To Familia (LTF). Lokalerne ligger i en bygning ejet af kommanditselskabet Butikscenter Brønshøj.

- For min skyld kunne de (LTF, red.) godt være blevet der, siger Egon Berngruber, der er ejendomschef i selskabet.